Projektrapport
Forside.
Lav en forside som kan give læseren et grafisk indtryk af, hvad din opgave handler om. En tegning af din opgave, et billede som viser hvad din case omhandler eller lignende.
På forsiden skal der være: 
Titel på opgaven
Fagområde
Dit navn
Dato

 
Indholdsfortegnelse.
En indholdsfortegnelse er din disposition for opgaven. Den viser, hvilke over- og underoverskrifter du har valgt at fokusere på i din opgave.

Indledning.
Her skriver du hvem du er, hvorfor du har valgt murerfaget og hvilket fagområde du har valgt. Hvad du vil gå i dybden med i din rapport. 

Case.
Beskriv her en selvvalgt arbejdsopgave/problematik inden for dit fagområde, som du vil gå i dybden med. 
Det kan være en opgave du har været med til at løse i din læretid eller en opgave du finder på, hvor der er ”lidt kød på” dvs. nogle problematikker, lovkrav, specielle udførelsesmetoder eller andet som du kan skrive om under overskriften ”Fagområde - projektgranskning”. Den mundtlige eksamination tager udgangspunkt i din case, så der skal gerne være noget at snakke om.  
	
Projektgranskning.
Begrundelse for valg af fagområde.
Sæt dig grundigt ind i det valgte fagområde. Er der særlige regler, krav, anvisninger, specielle udførelsesmetoder og lignende, der skal overholdes? 
Hvilke krav og regler er der i forhold til din case?
Det kan være at du bliver nødt til at lave nogle tegninger, som illustrerer og underbygger din case.
Du skal dokumentere hvilke love og regler der er, for netop det fagområde du har valgt og lave en litteraturliste.
Arbejdstegninger.
Alle tegninger påføres relevant tekst og tegningshoved. Der kan evt. være behov for detaljeret tegning af fagspecialet. Sørg for at tegninger er disponeret, så det ser pænt ud og er overskueligt. Som minimum udføres følgende tegninger.
· Byggepladsindretning ”byggefelt”.
· Plantegninger med målsætning.
· Facadetegninger med koter.
· Snittegninger med tekst og koter.
· Flise-tegninger (opstalter).
· Gulvtegninger med målsætning
· Evt. isometrisk afbildning eller 3D
Dine tegninger vedhæfter du som bilag til rapporten
Udregninger.
Udregn alle relevante detaljer, om de løsninger du har valgt dvs. fugebredder i standerskifte og stik samt bueberegninger.
Materialeforbrug og budget.
Udregn det samlede forbrug til materialer, samt pris med og uden moms.
Husk at medtage materiale til evt. skabeloner eller andet specialudstyr.
Procesbeskrivelse - tidsplan.
Beskriv trin for trin hvilke arbejdsopgaver, du skal udføre, i forbindelse med den praktiske opgave. Du skal udføre en tidsplan i prioriteret rækkefølge med forventet tidsforbrug.
Kvalitetssikringsplan
Du skal i forhold til din opgave udføre en kvalitetssikrings plan, som skal være tilgængelig for censor ved den praktiske bedømmelse af din opgave. 
· Modtagekontrolskemaer og evt. fotodokumentation
· Proceskontrolskema og evt. fotodokumentation
· Slutkontrolskema
Kvalitetssikringsplanen afleveres sammen med rapporten u-udfyldt, men en kopi skal udfyldes løbende under opførelse af den praktiske opgave og ligge ved opgaven når den bedømmes.

Arbejdsmiljø
Arbejdspladsvurdering, skriv stikord til hvert punkt:
· Fysiske påvirkninger (lys, støj, kulde og træk)
· Kemiske påvirkninger (brug af personlige værnemidler)
· Ergonomiske påvirkninger (arbejdsstillinger og tunge løft)
· Psykiske påvirkninger (trivsel på arbejdspladsen)
· Biologiske påvirkninger (risiko for smitte)

Bæredygtighed/Verdensmål
Forhold dig til de verdensmål, som er relevante for dig som byggefaglig person (verdensmål nr. 12) og skriv det ned under denne overskrift. 
Beskriv hvordan bæredygtighed kan tænkes ind i forhold til det fagspeciale du har valgt.
Du kan læse mere om bæredygtighed på følgende link: https://www.xn--bredygtigtbyggeri-rrb.dk/ 
